  Туспуктэм: Удмуртиысь тазалыкез утёнъя министерстволэн пресс-службаез Наталия Сильвестрова Удмуртиын йӧнатонтэм висисьёслы юрттэт сётонъя потан служба ужаны кутскиз. «Развитие системы оказания паллиативной медицинской помощи» программа улсын нырысетӥ кар эмъяськонние, элькунысь клинической онкодиспансере, нылпи эмъюртэ но Сарапулысь кар больницае ньыль легковой машина вуиз. Со сярысь улосвылысь тазалыкез утёнъя министерстволэн пресс-службаез ивортӥз. « Йӧнатонтэм висисьёслы тросэзлы госпитале понон ӵектэмын ӧвӧл, соос ӵыжы-выжыосынызы дуразы уло, соослы висёнлэсь тодметъёссэ быдтӥсь эмъян но вӧсь луонтэм карон гинэ кулэ. Соин ик таӵе бригадаос туж кулэ. Адямиос доры потаку ми терапиез тупатӥськомы, перевязка кариськомы, катетеръёсты но зондъёсты воштӥськомы, озьы ик пациентлэсь ӵыжы-выжыоссэ висисез шонер утялтыны дышетӥськомы » Ирина Шпулинг, Ижысь нырысетӥ кар эмъяськоннилэн йӧнатонтэм висисьёслы юрттэт сётонъя потан службаысьтыз эмчи Одӥг пациентэз эскерон час пала кыстӥське. Коткуд нунал бригада 10 висись доры вуылыны быгатэ. Азьланяз потан служба Удмуртиысь вань каръёсын но ёросъёсын ужалоз. Тегъёс: Тазалык эмъяськонниос автомашинаос Удмуртия  